
Grandesa di mun- 
du ta korona di rei 


Klientenan di FKPD a dal un keiru na Klein Bonaire 


MANTENE BO 
VEHIKULO OF 
EKIPO DEN 
KONDISHON 
KU PIESANAN 
KUMPRA NA NAPA 


Klientenan huntu ku lidernan di Fundashon Kuido pa Personanan Desabilitá (FKPD), a bai dal un keiru na Klein Bonaire, pa asina disfrutá di 
e bunita paisahe di e isla. FKPD ta gradisí Chief Ranger di STINAPA, Din Domacassé, pa a hiba i trese nan bèk seif. 

Pronóstiko di 
tempu pa Boneiru 


Djaweps 10 te Djabièrnè 11 Ougùstùs 2023 
Solo i seku 


Awe i mañan tin solo i lo ta seku. E temperatura máksimo lo 
ta aproksimadamente 33°C, e temperatura mínimo mas o mé- 
nos 28°C. E bientu ost ta predominantemente moderá, forsa 
aproksimadamente 4. 


Altura di ola: aproksimadamente 1.5 m (4-6 pia) 


* Altura di ola válido pa laman grandi 


KRALENDIJK – Den 
añanan 80 i 90 un hende a 
bini riba e idea pa introdusí 
na Antia un impuesto di 
turista. Esaki tabata enserá 
ku pa biaha for di Boneiru 
pa islanan ruman, mester a 
bai paga 5 orin antiano i 
pa hasi uso di buelonan in- 
ternashonal, mester a paga 
10 dòler. 
E desishon akí a kai 
den mal tera i nos a keda 
protestá te ku a kita esaki. 
Pasobra e tabata bira mu- 
chu karu pa bula, pero e ta 
demotivá bo tambe pa bai 
bishitá famia un kaminda. 
Despues di tur e protesta- 
nan, nan a bini riba e idea 
pa elaborá e impuesto di 
turista akí den e pasashi- 
nan. 
KLM i e otro kompani- 
anan di aviashon a tuma es- 
aki i e impuesto di turista a 
kita. Tur hende tabata kon- 
tentu i bo tabata keda ku 
algu di plaka pa hasi otro 
kosnan bunita. 
Pero despues di dies 
aña, un mener Mercera 
kende aktualmente ta di- 
rektor di TCB, a bolbe bini 
ku mesun idea ridíkulo. E 
idea ridíkulo akí ta gewon 
ekstorshon di plaka den un 
tempu difísil. E tabata ke a 
introdusí e idea akí na Kòr- 
sou, pero aya nan unánime- 
mente nan a desaprobá e 
idea, pasobra bo ta mata e 


Afèr impuesto di turista 


Pa: Hans Dubbelhuis 
turista den su pòtmòni. 
Pero aki nan nos Gobièr- 
nu di e tempu ei sin laga e 
pueblo vota promé òf ku 
nos ke e idea ridíkulo akí si 
òf nò, a aseptá e idea i des- 
de un tempu a introdusié. 
Ya nos ta paga e impue- 
sto di turista akí, pasobra 
e ta den nos pasashi desde 
añanan 80 i 90. Awor nos 
ta paga dos biá pa mesun 
impuesto ridíkulo akí pa 
por bula pa bishitá famia i 
te asta awor e ta shete biá 
mas karu riba buelonan in- 
ternashonal. 
E siman aki mi a lesa 
den korant ku nos a risibí 
mas òf ménos 13 mil turi- 
sta riba mi dushi Boneiru. 
Pues 70 biá 13 mil ta mas 
òf ménos 910 mil dòler sí 
tur hende a paga. Pasobra 
no ta tur hende ta paga e 
impuesto akí. Lidernan di 
gobièrnu i hende malu no 
ta paga niun depchi mo- 
mentu ku nan ta bai bula. 
Ta kit’é for di nos plaka di 
impuesto. 
Mi ta puntra mi mes, 
dikon ta solamente e trá- 
ko aéreo mester paga, 
Turistanan krusero tambe 
ta paga pa ta un dia na Bo- 
neiru, sí ta asina, kuantu 
plaka Gobièrnu ta haña 
di e turistanan akí. Nos 
Boneriano tin derecho pa 
sa kuantu plaka a drenta i 
kiko a hasi ku esaki. 


Pasobra manera nan ta 
sugirí pa dediká e plaka akí 
pa metanan turístiko, total- 
mente no ta kuadra. Paso- 
bra Gobièrnu por hasi i laga 
hasi ku e plaka. Nos no por 
kontrolá esaki. Gobièrnu ta 
liber pa hasi i laga hasi ku e 
plaka akí i tambe gustosa- 
mente nos ke sa di TCB 
òf Gobièrnu kiko ya nan a 
hasi ku e plaka di impuesto 
di turista. 
Nos komo Boneriano 
mester lanta para pa para 
e idea ridíkulo akí den e 
impuesto di turista meskos 
ku na añanan 80 i 90. Abo, 
nan, nos i ami, ta paga mu- 
chu plaka pa bai bishitá 
famia òf por bai ku fakansi. 
Te asta awor mi ta ripará e 
luna akí ta hopi trankil na 
Boneiru. Di un banda du- 
shi, pero e no ta bon pa e 
ekonomia i e afèr impuesto 
di turista ta un di e motibu- 
nan. 
Mi amigunan lástima- 
mente no ta bini Boneiru 
mas, pasobra nan mester 
paga pa famia di kuater 
persona 280 dòler, riba nan 
pasashi di kuater biá 1300 
euro den temporada haltu. 
Total 5460 i ta keda por 
lo ménos dos mil euro òf 
dòler pa por gasta na Bo- 
neiru. Pues na total 7 mil 
euro pa famia di kuater ku 
ke bishitá ami òf nan famia. 
Esaki ta tòg ridíkulo karu. 


Lástimamente 
nan 
a 
skohe pa desde awor bai 
Dubai i otro paisnan ku 
solo na lugá di bini Bonei- 
ru ku fakansi danki na boso 
idea ridíkulo di impuesto 
di turista. E impuesto di 
turista akí ta matando nos 
turismo, pero tambe nos 
pòtmòni, pasobra ya nos 
tin’é difísil susiente den e 
tempu straño akí. 


Poesia 
Mi dushi Boneiru 
Mara mi por haña un 
chèns pa drumi den bo bra- 
sa Boneiru 
Pa bo karisiá mi i zoyá 


mi te ku mi ta pega soño 
Mara mi por haña un 
chèns Boneiru pa bo bisá 
mi den mi orea kiko bo ke 
bisá mi 
Pa mi soña dushi ku bo 
asina ta landa den bo awa 
blou banda di Chachacha 
Pa nos dos bai sambuyá 
na nos ruman chikí 
Drumi den bo solo ka- 
yente wak e nubianan pasa 
i traha gura di amor den 
laira 
Mara mi por haña un 
chèns Boneiru pa mi brasá 
bo i bisá bo ku awor sí mi 
ta stimá bo. 
Mi dushi Boneiru. 


J.S.C. Construction B.V. 


timmerman i metselaar 


782-7213 


2 Timoteo 4:7 “Mi a hiba e bon lucha, mi a kore e kareda 
te final i mi a mantene mi FE“. 


Ku profundo tristesa nos ta partisipá fayesimentu di 


Rosa Catharina Petra Aitatus-Martis 
*19-10-1932 +06-08-2023 


Na nomber di su kasá: 
+ Juan (Jan) Aitatus 
Yunan: 
Melvyn Aitatus i famia 
Orlando (Roly) Aitatus i famia 
Nyoca Aitatus i famia 
Elvis (Vichi) Aitatus i famia 
Ismiralda (Ralda) Pieter-Aitatus i famia 
Oswaldo (Jantje) Aitatus i famia 
Anthony (Toonchi) Aitatus i famia 
Sharon Olieberg-Aitatus i famia 
Xiomara Candelaria-Aitatus i famia 
Rumannan 
+Carmen (Shon Ka) Martis 
+ Miguel Martis 
+ Luis (Boy) Martis 
Annie Francees-Martis (Boneiru) 
Nietunan, bisanietunan i tumanietunan na Kòrsou i Hulanda 
Subrino/anan na Kòrsou, Hulanda, Boneiru, Aruba i USA 
Primu/anan na Kòrsou, Boneiru, Aruba i Hulanda 
Kuñánan na Hulanda i Kòrsou 
Su bisina-, amigu- i konosinan. 
Demas famia na Kòrsou, Boneiru, Aruba i Hulanda: 
Martis, Gijsbertha, Francees, Nicolaas, George, Felipa, Aitatus, 
Pieter, Olieberg, Candelaria, Maduro, Hodge, Cecilia, Jansen, 
Knepa, Puriel, St.Jago, Mambre, Barbara, Tjin-A-Tjoe, 
Blancheville, Maria i Cathalina. 
Si den nos tristesa nos a lubidá algun miembro di famia, nos 
ta pidi nos diskulpa. 


Akto di entiero ta tuma lugá djasabra 12 di ougustus 
na Kapel El Consolador na Brievengat. Ta risibi bishita 
di kondolensia di 1’or pa 3’or, sigui pa un respons na 
Kapel El Consolador na Brievengat, despues pa santana 
Parke El Consolador Brievengat na Kòrsou. 
Despues di entiero NO por risibi bishita di kondolensia 
na kas. 


J.S.C. Construction B.V. 


timmerman i metselaar 


782-7213 


PARTISIPASHON DI MORTO 


Famia Margarita ta partisipá ku a fayesé 
sr. Olegario Margarita 


mihó konosi komo Chano 


Dia, ora i lugá di entiero ta anunsiá despues. 

Partisipashon 
Seramentu di kaya 


Ta sera e siguiente kayanan temporalmente 
pa tráfiko motorisá riba 10 di ougùstùs 2023 
te ku 18 di ougùstùs 2023 entre 07.00 or pa 
16.00 or, debí na trabounan na e 
iluminashon di LED Kaya Internashonal i 
Bulevar J.A. Abraham: 


Kaya Internashonal: di Bandweer Kazèrne te ku 
entrada di Flamingo Airport. 


Kaya Bulevar J.A. Abraham: di Kaya Internashonal 
te ku kas di gezaghèber. 


Ta usa e kamindanan pafó di e área será komo kambio 


di ruta. Esakinan ta keda indiká pa medio di bòrchi di 


desviashon. Ta supliká bo kordialmente pa hasi uso di 
esakinan. 


Diskulpa pa e inkumbiniensia i 


danki pa bo komprenshon. 


Remplasante di 
gezaghèber interino 
I. Sealy 


Sekretari o Insular 
mr. C.J.L. Frans 


K R A L E N D I J K - 
Miembronan di Bonhata 
no mester paga impuesto 
riba awa shushi ku ta sti- 
pulá den e ordenansa Insu- 
lar ku pronto lo drenta na 
vigor. Esaki ta desishon di 
Korte den Promé Instan- 
sia. Djárason 9 di ougùstùs 
Korte a hasi e desishon aki 
konosí, despues ku a atendé 
ampliamente e kaso kom- 
pliká aki. Bonhata a entamá 
un kaso sivil kontra Entidat 
Públiko Boneiru (EPB) i 
por konklui ku Bonhata a 
gana e kaso. 
E 
siguiente 
kompa- 
nianan a uni na Bonhata 
den e kaso aki. Bellafonte 
Rental Cooperative, Buddy 
Dive Resort, Chogogo Bo- 
naire, Belle Aire Exploita- 


tiemaatschappij, Flamingo 
Enterprises, Grand Wind- 
sock, Kas Hamaka, Har- 
bourvillage, Plaza Resort, 
Van der Plas, Soronat, Ei- 
genaren Sand Dollar, Econ- 
omy Rent a Car. 
Abogado mr. Peeters di 
bufèt Van Eps a representá 
e grupo di Bonhata, mién- 
tras abogado mr. L.M. Vir- 
ginia a representá e kontra- 
partido. 
Na inisio gobièrnu su in- 
tenshon tabata pa introdusí 
e ordenansa di impuesto di 
awa shushi entrante yanüari 
2023. Sinembargo Bonhata 
a kuminsá un huisio suma- 
rio kontra EPB i partidonan 
a bai di akuerdo pa posponé 
e impuesto aki te 1 di òk- 
tober wardando e kaso den 


Korte. 
Na momentu ku e kaso 
a yega den Korte, EPB ta 
bisa ku Korte no por tuma 
un desishon mirando ku ta 
trata di un impuesto pues ta 
un hues di lei di impuesto 
mester atendé esaki. Ade- 
mas tin algun organisashon 
ku segun EPB no tin motibu 
bálido pa uni na e kaso di 
Bonhata mirando ku e im- 
puesto no ta konta pa nan. 


E situashon 
Promé di òktober 2023 
lo drenta na vigor e orde- 
nansa 
insular 
Impuesto 
riba awa residual pues awa 
shushi. Entrante e fecha aki 
siudadanonan i empresanan 
mester paga impuesto riba 
maneho di awa shushi. 


Dentro di un área di servi- 
sio designá, mester paga 
30 dòler pa aña pa kada 
parsela ku tin konekshon di 
awa di bebe. Si un parsela 
tin un konekshon ku kloaka 
mester añadí 30 dòler pa 
aña. Ademas, hotèlnan ku 
ta konektá riba e kloaka 
mester paga 600 dòler pa 
kamber. Restorantnan ku 
ta konektá riba e kloaka 
mester paga 600 dòler pa 
kushina. 
Bonhata i su konsorsio- 
nan ta empresarionan den e 
sektor di turismo. Mayoria 
miembro di Bonhata tin ho- 
tèl òf restorant ku ta konek- 
tá riba e kloaka. Nan no ta 
di akuerdo ku e impuesto 
riba awa shushi. Nan ta 
eksigí pa deklará e orde- 
nansa aki kompletamente 
òf parsialmente komo no 
obligatorio. 
Bonhata ta kere ku 
Korte por tuma desishon 
den e kaso aki. Tambe nan 
ta pidi pa duna nan mas 
tempu promé ku introdusí e 
ordenansa. Nan ta splika ku 


mester adaptá nan preis mi- 
rando ku lógikamente mes- 
ter kobra nan klientenan pa 
ku e montante aki. 
Otro punto ku Bonhata 
a trese dilanti ta ku e mon- 
tante di impuesto no ta su- 
sientemente hustiká. Se- 
gun Bonhata no tin klaridat 
kon gobièrnu a yega na e 
montante imponé. 


Desishon 
E hues ta di akuerdo ku 
EPB riba un punto, esta ku 
tin algun miembro di Bon- 
hata ku no mester paga e 
tarifa haltu di 600 dòler, 
pero e tarifa mas abou, 
pues nan no tin interes den 
e kaso aki. E kantidat ta 
muchu abou pa esei. 
Sinembargo hues ta di 
akuerdo ku Bonhata i a dik- 
ta nan su fabor. E hues ta di 
opinion ku Korte por tuma 
e desishon i komo tal a di- 
sidí ku ainda no por kobra 
e impuesto aki. Tambe hues 
a sentensiá EPB na paga e 
gastunan di e proseso hurí- 
diko di Bonhata. 


KRALENDIJK— Miss 
Teen Bonaire 2022 Nicolle 
Puertas Cardenas lo parti- 
sipá na Miss Teen Mundial 
2023. Aktualmente e hóben 
ta den preparashon pa aki 1 
luna representá Boneiru na 
Kòrsou. 


Votashon 
Bonaire 
International 
Art & Talent Academy, BI- 
ATA ta konta ku apoyo di 
pueblo di Boneiru, Aruba 
i Kòrsou. Pa e proyekto di 
votashon apoyo riba media 
sosial lo pisa hopi. Pa pue- 
blo su voto por ta bálido, e 
mester ta bai di e siguiente 


Pa e sertámen otro luna na Kòrsou 
Por kuminsá vota pa Miss Teen Bonaire 


forma. 
Mester tin un kuenta 
di instagram i sigui `Mis- 
steenmundialocial 
. 
Buska potrèt di Boneiru su 
representante Nicolle Puer- 


tas Cardenas , i nalmente 
`like i comment`. 
BIATA ta konta ku sos- 
ten masal di pueblo di Bo- 
neiru pa yuda trese e promé 
korona mundial Boneiru. 

KRALENDIJK — Den 
seno di algun piskadó ta 
eksistí malkontentu rela- 
shoná ku e echo ku PIS- 
KABON a yuda un piskadó 
ku a pèrdè su boto den un 
kandela, miéntras ku tin 
piskadó ku nan motor di 
boto a daña, pero no por 
haña yudansa nansiero 
di e koperativa pa drecha 
nan motor. Presidente di 
PISKABON Ernest Dela- 
noy a keda konfrontá ku e 
asuntu aki den e programa 
di televishon Aktualidat na 
Bonaire.tv. 
“Un piskadó no tin un 
entrada ho. Pues den prin- 
sipio e no ta paga impues- 
to.” Asina presidente di 
PISKABON Ernest Dela- 


Malkontentu serka algun piskadó 
PISKABON selektivo den yudansa na piskadónan lokal 


noy a kontestá Bòi Antoin 
su pregunta durante un en- 
trevista pa e programa Ak- 
tualidat. E pregunta ta bini 
despues ku e presidente a 
splika ku e organisashon ta 
sostené piskadónan hóben 
pa registrá komo `eenman- 
szaak`. 


Boto kimá 
Nathaly Evertsz, kende 
tambe a forma parti di 
e entrevista, a puntra e 
presidente riba e posishon 
ku e organisashon a tuma 
despues ku deskonosínan 
a kima boto di un piskadó. 
”Mi ta kere kualke persona 
ku sentimentu humano ta 
desaprobá e akto aki. Boto 
di un piskadó ta su forma 


di entrada i kria su famia. 
PISKABON ta sostené tur 
piskadó sea ta miembro òf 
no.” 
Delanoy a bisa mas aleu 
ku e inisiativa di e medi- 
atòn ku a tene resiente- 
mente tabata di un komer- 
siante. Delanoy a splika 
ku e organisashon no tin e 
forsa pa organisá un evento 
komo tal. “Úniko kos ku 
a hasi ta fasilitá lokalidat. 
Sobrá asuntunan di entre 
otro pèrmit, e komersiante i 
gobièrnu a atendé.” 


Reklamo 
Nathaly Evertsz ta men- 
shoná ku di otro banda a 
bini reklamo di piskadónan 
ku tin motor di boto dañá 


i ku no a risibí yudansa - 
nansiero. Delanoy ta splika: 
“Di Direktorado di Komu- 
nidat i Kuido nos a haña un 
montante adishonal banda 
di loke nos ta risibí. E mon- 
tante aki nos a risibié un 
biá so. Pa un piskadó bini 
na remarke pa yudansa pa 
entre otro motor e mester 
ta un piskadó di shi. Esaki 
ta loke gobièrnu ta pone 
komo kondishon pa por 
yuda un piskadó. Pues un 
piskadó ku no tin entrada. 
E hende ku kisas a trese e 
malkontentu aki, probable- 
mente ta un hende ku nos a 
nenga debí ku e lo tin otro 
entrada. Nos no por desvia 
for di e regla ku gobièrnu a 
pone pa nos.” 


Seguro 
Kedando riba e tema, a 
bini e pregunta si dado kaso 
piskadónan no tin un segu- 
ro pa na momentu ku algu 


pasa nan boto. 
Delanoy ta bisa ku na 
Boneiru ta tristu ku ta zona, 
praktikamente imposibel pa 
sigurá un boto di piskadó. E 
premi ku kompanianan di 
seguro ta pidi segun e pre- 
sidente, ta astronómiko.- 
”Mi a yega di papia ku 
gobièrnu riba e asuntu aki 
i ku si no por yega na un 
òf otro manera pa atendé 
esaki. Ta kobra entre 200 
pa 300 dòler pa luna. Si e 
piskadó no por subi laman, 
kon e ta hasi paga e suma 
aki.” 
Por último e presidente 
ta enfatisá ku su persona 
a trese bon kla dilanti den 
prensa i medionan sos- 
ial ku PISKABON t’ei pa 
piskadónan di Boneiru i 
no ta den asuntu di defen- 
dé un piskadó si i otro no. 
Investigashon den e kaso 
di kimamentu di e boto ta 
kontinuá. 


KRALENDIJK -- E 
parlamentario ku raisnan 
Antiano, Jorien Wuite di 
D66m a anunsiá djára- 
son via su kuenta privá di 
LinkedIn, ku e no ta par- 
tisipá den e elekshonnan 
binidero pa Parlamento 
Hulandes. Wuite ta bisa 
ku den e último dos aña i 


Jorien Wuite no ta bolbe partisipá na elekshon 


mei, ku orguyo el a liderá e 
esfuerso pa kultura i rela- 
shonnan den Reino, mién- 
tras tambe tabata presidente 
di e komishon di komèrsio 
strañero i koperashon pa 
desaroyo, impulsá pa e ide- 
alnan di D66. 
Logronan 
notabel 
ta 
inkluí 
rehabilitashon 
di 
sektor kultural despues di 
e pandemia i sosten parla- 
mentario pa e industria di 
televishon i pelíkula, mane- 
ra uite a spesiká. 
Wuite a suprayá mas 
aleu su lucha pa un sek- 
tor kultural inklusivo unda 
hóbennan kreadó a krese, 


basá riba kreensia di kon- 
ansa i inovashon. 
Tambe el a lucha pa es- 
tablesimentu di un pa un 
mínimo sosial na Karibe 
Hulandes, reforsá rela- 
shonnan den Reino i e dis- 
kulpa históriko di Hulan- 
da pa pasado di sklabitut. 
Hopi hende djárason a 
reakshoná ku sentimen- 
tunan di desapunto riba e 
anunsio di Wuite. Wuite, 
huntu ku Sylvana Sim- 
mons di e partido Bij1, ta 
dos di e parlamentarionan 
ku mas aktivamente a sali 
na interes di e islanan BES 
i CAS. 


KRALENDIJK—Un 
bía mas un siudadano a- 
tento a nota un produkto 
kaduká promé ku el a 
kumpra esaki. No ta pro- 
mé kaso ku BONERIA- 
NO ta publiká di produk- 
tonan dañá den tienda i 
supermerkadonan. E pre- 
gunta kardinal di unda e 
parti di kontrol a keda ta 
lanta atrobe. 
Na diferente okashon a 
kuestioná e echo ku no tin 
kontrol siendo ku tin un 


Un bía mas 
Produkto kaduká den supermerkado 


departamento ku mester 
okupá su mes ku esaki. 
Loke ta bin dilanti kada 
bía ta entre otro falta di 
personal pa por ehersé e 
trabou. 
Ki dia e diputado i en- 
tidatnan responsabel ta 
kuminsá aktua ta keda 
un pregunta sin kontesta. 
Miéntras tantu pueblo tin 
ku keda alerta i wak bon 
kiko e ta kumpra i e su- 
permerkado/tienda no ta 
haña niun sanshon. 

Raymari B.V 
ta buska 
-2 metselaar 
-1 timmerman 


Mas info yama na telefon 782-0119 


Ecua Bon Construction B.V. 
ta buska 
-2 tecnico en construccion civil 
-1 timmerman 
-1 especialista en cerámica 
Pa mas informashon yama na telefòn 
782-2903 


KRALENDIJK -- Den 
kuadro di mantenshon di su 
disponibilidat operashonal, 
e di 43 kompania di ehér- 
sito stashoná na Kòrsou, ta 
tene ehersisio na Boneiru 
di 22 pa 29 di ougùstùs. 
Esaki ta pa sera konosí 
ku Boneiru i kolaborá ku 
outoridatnan lokal i servi- 
sionan di ousilio. Esaki ta 
di gran importansia pa un 
partisipashon eksitoso den 
region. 
Banda di desplegá ak- 


Ehersisio militar 
tividatnan militar, e uni- 
dat ta hasi vários trabou 
na benesio di komunidat 
lokal. Por mira esaki por 
ehèmpel na nan embolbi- 
mentu ku proyektonan di 
karidat. 
Ta usa e infrastruktura i 
e tereno di e asosiashon di 
‘scouting’ di Rincon komo 
sitio pa kamper i komo base 
operashonal. Banda di esa- 
ki, e unidat ta hasi ehersisio 
na sitionan konosí, kamin- 
da ta hasi uso di eksperen- 


sianan for di ehersisionan 
anterior, pa laga e ehersi- 
sio kana mas esiente po- 
sibel. 
Tambe e komandante 
di e unidat, kapitan Hans 
van de Heuvel i e plani- 
kadó di e kuartel general, 
mayor Arthur Duursma, ta 
hasi un bishita di kortesia 
serka gezaghebber interino 
Nolly Oleana, komo mues- 
tra di nan kompromiso ku 
outoridatnan lokal i pa su- 
prayá importansia di esaki. 


KRALENDIJK 
-- 
Diputado Jolinda Craane 
a bai kome ku e sinku 
Ganadónan Dia di Penshonado 


ganadónan 
penshonado. 
Komo muestra di apresio 
durante e anochi ei, nan a 


risibí un sertikado. Esaki 
ta pa balorá e aporte ku e 
penshonadonan a duna na 
Boneiru. Un bunita gesto pa 
honra nan dedikashon i tra- 
bou durante nan karera. Ta 
importante pa konsientisá 
nos hendenan di balor di e 
aporte ku penshonadonan a 
duna na komunidat di Bo- 
neiru i pa laga nan sinti ku 


nos ta apresiá nan esfuer- 
sonan, Diputado Craane a 
bisa na e okashon. 
Banda di e echo ku esaki 
ta intenshoná pa laga e pen- 
shonadonan sinti nan mes 
bon, su meta ta tambe pa in- 
spirá otronan i mustra grati- 
tut pa tur loke generashon- 
nan anterior a kontribuí 
kuné na desaroyo i pro- 


speridat di nos isla. I pa tin 
un inuensia positivo riba 
generashonnan mas hóben, 
ku por siña di eksperensia i 
sabiduria di esnan ku taba- 
ta tei promé ku nan. Ta un 
bunita manera pa fortiká 
e lasonan entre e diferente 
generashonnan i pa krea un 
sintimentu komunitario, e 
diputado a sigui bisa. 

Programanan di Bonaire.tv 
TELBO kanal 70 
Flamingo TV kanal 23 



Tur mèrdia 12’or ta kuminsá un programashon nobo di 
4 ora. 
E programashon 
aki ta ripití pa 24:00. 


12.00 Herensia: 
Willem Leopold Frederik Hendrik 
Alexander Moize de Chateleux 
13.00 Aki Boneiru: 
Sigfrido Marchena ,Raymond Bernabela, 
Orlanito Frans 
14.00 Herensia Korsou: 
Rignald Anthony (Palé) Vidal 
15.00 BAPA: 
Josella Chula Martinez 


16.00 Aktualidat: 
Velli huntu ku Boi 
17.00 Aki Boneiru: 
Kima Karbon 
18.00 Herensia: 
Stanley van Putten i Sandry Emanuel 
19.00 BAPA: 
Johny Leoneta 


20.00 Herensia Korsou: Isbelio Baromeo i Lucio Baromeo 
21.00 Aki Boneiru: 
Cesar Zimmerman Eksposishon 
22.00 Herensia: 
Ramonsito Booi 
23.00 BAPA: 
John Tribhawansing 

TUMA TEMPU SKUCHA DIOS 


“Sea ketu i sabi ku Ami ta Dios;” Salmo 46:10a(BS) 
Nos ta bibando den un tempu hopi na kareda. Tekno- 
logia ta aselerá nos bida i 24 ora pa dia no ta yega 
mas. Kurpanan ta kansá i no tin tempu pa sosegá. 
Trabou ta guli nos, i no papia mes di medionan sosial 
ku ta pidi nos pa lesa, kontestá, skucha, opiná, ‘like’ 
i ‘share’. 
Nos tin tempu pa tur kos ménos pa nos alma. Mién- 
tras ku Dios ta yama, pero nos no tin oido. E ke tin 
komunion ku nos, pero nos ta drùk i anshá. Su petis- 
hon na nos awe ta: Sea ketu i sabi ku Ami ta Dios. Ta 
solamente ora nos para ketu, nos por tuma tempu pa 
skucha Dios. 
Maske esaki por zona straño, pero bo no a yega di 
pensa ku un karentena ta un bon tempu pa para ketu 
i skucha? Skucha bo mes, skucha bo yunan, skucha 
bo esposo pero riba tur, skucha Dios bo Kreador. 
No keha, ora bo haña bo den un situashon ku ta 
obligá bo para ketu. Alkontrario hasi bon uso di e 
sosiegu i di e silensio, pa bo drenta den komunion ku 
Dios. Sea ketu i skucha Dios papia ku bo. 
Awe, pone tur kos un banda i traha tempu ketu pa bo 
drenta den kontakto i tin komunion ku Dios. 
Kon asina esaki ta posibel? Sinta ketu sin nada pa 
kita bo atenshon bou di un palu, skucha i kanta ala- 
bansa na Dios. Òf sinta skucha un mensahe for di e 
Palabra di Señor. Lo bo ripará ku bo ta sali bendis- 
honá. 


Bo ta bai e reto di sea ketu i skucha Dios papia ku 
bo? 


Miralda Paula-Frans 
Produkshon PGM 


KRALENDIJK Djára- 
son alrededor di kuartu 
pasá di dos di mèrdia, a 
tuma lugá un aksidente riba 
Bulevar EEG. 
Na yegada na e sitio, a 
bin topa ku tres pikòp ku 
basta daño material i tambe 
kurá di un kas basha abou. 
Na 
e 
sitio 
Notisia 
LIVE99 por a komprondé 
ku e pikòp blanku di PB 
Car Rental tabata biniendo 
for di sùit direkshon Playa 
i mester a kai den un bu- 


Aksidente entre tres vehíkulo 


raku ku konsekuensia ku e 
shofùr a pèrdè kontròl dal 
den un pikòp ku tabata di- 
rekshon sùit, pa despues bai 
dal den un otro pikòp ku ta- 
bata parker riba e sitio di 
stashoná di un resort. 
Mester bisa ku danki 
DIOS no tabatin herido den 
aksidente, miéntras ku e 
personal di CRS a registrá 
e aksidente. 
(Fuente/Foto: 
LIVE- 
99FM) 

De Jongh i Leseur 
Francois Martinus de 
Jongh a keda registrá 
na 1863 komo doño di 
dos katibu: 1. Entenie 
yu di Charlotte, 16 aña 
i sirbiente di kas; 2. Vir- 
ginia yu di Charlotte, 14 
aña di edat. 
Un otro doño di katibu 
na Boneiru tabata Ster- 
ling Leseur, ku a muri 
promé ku 1863, pero ku 
su esposa viuda a in- 
formá gobièrnu ku e ta- 
batin 11 katibu. Tabata 
trata di e katibunan: 1. 
Michel yu di Carolina, 
30 aña di edat; 2. Con- 
stancia yu di Maria, 54 
aña di edat; 3. Julien yu 
di Constancia, 30 aña 
di edat; 4. Johana Mar- 
tina yu di Constancia, 
22 aña di edat; 5 Theo- 
dora yu di Constancia, 
20 aña di edat; 6. Ma- 
ria Bonifacia yu di Con- 
stancia, 17 aña di edat; 
7. Alexander Dumas yu 
di Constancia, 13 aña 
di edat; 8. Clementia yu 
di Constancia, 10 aña 
di edat; 9. Gerard yu di 
Johanna Martina, 3 aña 
di edat; 10. Joseph A- 
lice (m) yu di Johanna 
Martina, 1 aña di edat; 
11. Anna Sophia yu di 
Anna Geertruida, 41 
aña di edat. 
E esposa di A.H. Ster- 
ling Leseur tabata Maria 
Magdalena Hart. Nan 
a kasa na 1837, pero 
na momentu ku e lei di 
abolishon di sklabitut a 
drenta na vigor ya Ster- 
ling Leseur a fayesé i 


tabata Willem Frederik 
Meinhardt, un perso- 
nahe konosí den ense- 
ñansa públiko i Iglesia 
Protestant di Boneiru, 
ku a testiguá relashoná 
ku e pago ku gobièrnu 
mester a hasi na viuda 
Maria Magdalena Hart. 
Tabata trata di un mon- 
tante di fl.2.200,- ku e 
mester a haña komo 
pago pa e katibunan 
por a optené nan liber- 
tat na 1863. 


Muskus 
Un otro lista di katibu 
tabata esun di Johanna 
Elisabeth Muskus, ku 
tabata kasá ku Willem 
Frederik Meinhardt. E 
katibunan aki tabata: 
1. Susanna Cleta yu 
di Maria Ignees, di 27 
aña di edat, kosedó di 
profeshon; 2. Maria Ru- 
dolphina yu di Susanna 
Cleta, 9 aña di edat; 3. 
Virginia yu di Susanna 
Cleta, 1 aña di edat. 
Willem 
Meinhardt 
a 
kasa na 1854 ku Johan- 
na Elisabeth Muskus. 
E tempu dje matrimo- 
nio Meinhardt, un yu 
di Kòrsou, tabatin 24 
aña di edat, miéntras 
ku Muskus, un rubiano, 
tabatin únikamente 14 
aña di edat. Johanna 
Muskus tabata yu di 
Richard Raven Muskus 
i A.C. Raven i na aña 
1863, momentu a abolí 
sklabitut, e tabatin sola- 
mente 23 aña di edat. 
Pues probablemente e 
doño di katibu mas yòn 


ku tabatin e tempu ei na 
Boneiru. 
Un otro Muskus doño 
di katibu na Boneiru 
na 1863 tabata Ma- 
ria Elisabeth Muskus, 
un ruman di Johanna 
Muskus. Su katibunan, 
segun e lista entregá pa 
R.R. Muskus, tabata: 1. 
Bernadina yu di Chris- 
tina, 28 aña di edat; 2. 
Emanuel Theodoor yu 
di Bernadina, 8 aña di 
edat: 3. Adolf Maximi- 
nus yu di Bernadina, 6 
aña di edat; 4. Arnold 
Maximilian yu di Ber- 
nadina, 6 aña di edat; 
5. Thelomina Celestina 
yu di Bernadina, 3 aña 
di edat; 6. Horatius Ga- 
briel yu di Bernadina, 1 
aña di edat. 
Ya for di 1859 kaba a 
hasi un petishon pa 
manumishon di Thelo- 
mina. A bende Berna- 
dina na edat di 7 aña 
ku 
Joseph 
Anthony 
Yarzagaray pa e suma 
di fl.100,-. Yarzagaray 
a duna su yu muhé na 
Aruba e katibu aki na 
aña 1845. 
Richard Raven Muskus, 
tata di Johanna i Maria 
Elisabeth, mes tambe 
tabatin katibu: 1. Nico- 
laas George Martis yu 
di Mercelina Merced, 
30 aña di edat; 2. Guill- 
ermo St. Jago yu di Ma- 
ria Augustina, 26 aña 
di edat i nabegante; 3. 
Martina Celestina yu 
di Emilia Maria alias 
Emilia yu di Maria Au- 
gustina, 35 aña di edat 


NOS FAMIANAN BONERIANO 
(39) 
Investigashon: drs. John Schermer 
Kompilashon: Boi Antoin 


i sirbiente di kas; 4. 
Eduardo Lazarus i di 
Martina Celestina, 10 
aña di edat, snèiru di 
profeshon; 5. Amalia 
Girigoria yu di Martina 
Celestina, 14 aña di 
edat; 6. Evelina Martina 
yu di Martina Celestina, 
12 aña di edat; 7. Ma- 
ria Elouisa yu di Martina 
Celestina, 7 aña di edat; 
8. Magrietta Cypriana 
yu di Maria Celestina, 
5 aña di edat; 9. Maria 
Oliana alias Georgina 
yu di Merelina Merced, 
33 aña di edat; 10. Ro- 
salia Romualdis yu di 
Maria Oliana, 6 aña di 
edat; 11. Mouricie yu 
di Clara, 28 aña di edat 
i labadó di paña; 12. 
Lucia Clemencia yu di 
Mouricie di 18 aña di 
edat. 


Merens 
Un di e 'borderel'-nan di 
katibu mas interesante 
na Boneiru na 1863 ta- 
bata esun di Johannes 
Merens, entregá pa su 
esposa Cornelia Me- 
rens. Nan tabatin sola- 
mente un katibu, yamá 
Thomas Philip yu di Ce- 
lestina, 22 aña di edat, 
i di profeshon nabegan- 
te. 
E punto interesante ta 
ku Johannes Merens, 
un di e yunan di e katibu 
Felixiana Emerentiana, 
un katibu ku a kumpra 
libertat di tur su yunan, 
pa despues kumpra su 
mes libertat komo ka- 
tibu, mes tabata doño 


di katibu. A konstatá en- 
bèrdat ku riba dia 9 di 
mei 1863 e katibu men- 
shoná, Thomas Philip, 
tabata den poder di Jo- 
hannes Merens. 
Aparte 
di 
Johannes 
Merens, un eks-katibu 
ku su mama, Felixiana 
Emerentiana, a kum- 
pra libertat p'e, tabatin 
un mas yu di Emeren- 
tiana, pues tambe un 
eks-katibu, ku tabatin 
katibu despues. Ta trata 
aki di Maria Louisa Wa- 
jampibo. Maria Louisa 
Wajampibo tabatin dos 
katibu: 1. Lodewika yu 
di Celestina, 14 aña 
di edat, kriá di kas; 
Dororthea Carolina yu 
di Celestina, 12 aña di 
edat. 


Neuman 
Otro doño di katibu 
tabata 
Sophia 
Neu- 
man, kasá ku Pieters 
Joseph Verhelst Dz. E 
katibunan aki, tur mu- 
cha, tabata: 1. Leopold 
Sales yu di Henriette 
Leonora, 4 aña di edat; 
2. Constant Bruno yu 
di Henriette Leonora, 2 
aña di edat; 3. Vesuvi- 
us Salcero yu di Emilia 
Paulina, 2 aña di edat. 
Sophia Neuman a kasa 
ku Verhelst na 1849. 
Verhelst (21) tabata yu 
di un tal Dominique Ver- 
helst, ku tabata kasá ku 
Anna Maria Rasmijn. 
Sophia Neuman tabata 
yu di Carl Magnus Neu- 
man i Lucia Emerentia 
Juhl. 
A.W. Neuman Cz. taba- 
ta otro doño di katibu na 
1863. Su katibu tabata: 
Luarenza yu di Julia, 4 
aña di edat. E katibu 
sinembargo e aña ei ta- 
bata na Kòrsou. 
J.F. Neuman Cz. ta- 
batin tambe un katibu: 
Maria Juliana yu di Le- 
onora Martinette di 4 
aña (Kòrsou). 
Ta bolbe topa A.W. Neu- 
man ku un katibu: Laura 
Pamhilia yu di Helena, 
4 aña di edat (Kòrsou). 


Ta importante i interesante pa sa di unda nos a bini. Ken tabata nos antepasadonan? Den un seri di artíkulo 
BONERIANO ta iluminá orígen di famianan boneriano, basá riba un estudio hasí pa drs. John Schermer du- 
rante e periodo di 1993 te 2006. Despues el a pone resultado di su investigashon riba e wèpsait www.bonaire- 
family.com 

Esun ku ta skirbi ta keda! 


Nos no sa mas kiko hasi pa kontagiá hendenan di e isla aki ku e idea pa skirbi. 
Bonaire Communication Services (BCS) huntu ku Fundashon Históriko Kul- 
tural Boneriano, a hasi vários intento den pasado pa krea hende pa skirbi pa 
korant, pero tambe hende ku ke siña skirbi relatonan históriko i kultural, tambe 
storianan kòrtiku, manera e famoso Katan i Madam X. 
Nos a logra krea algun. Por ehèmpel nos koleganan Edson (Fittipaldi) Pie- 
tersz, Velli Gijsbertha i Nathaly Evertsz. Nan preparashon tabata diferente for 
di otro. E preparashon di Edson tabata via un kurso duná pa Bòi Antoin i Rudy 
Domacassé. Velli a siña ‘on the job' serka Bòi, miéntras ku Nathaly su trayekto 
di formashon periodístiko a sosodé via un beka otorgá pa NTR-Ret Karibense. 
Su dosentenan tabata Jean Mentens i Bòi Antoin. El a logra kombertí su mes 
den un periodista ku ta tene kuenta kuné. 
Serka Nathaly Evertsz-Epcidencia ta biba un inkietut grandi. Un preokupashon 
ku nos tambe tin, esta ku práktikamente no tin hende mas den e sirkuito peri- 
odístiko boneriano ku por skirbi bon den nos idioma materno i ku por prak- 
tiká periodismo na nivel aseptabel. Hendenan ku konosé prinsipionan básiko 
di periodista, pero tambe konosementu di reglanan di Papiamentu, tantu di 
gramátika, ortografia i bon uso di e idioma aki. 
Ken ta sigui? Ta un pregunta ku diariamente ta kologá den nos kabes. Korant 
t’ei, pero mester di hende pa skirbi. Si no bini hende, aki algun aña no tin ko- 
rant mas. 
Nos di BONERIANO ta duna oportunidat na tur hende ku ke publiká nan sto- 
rianan. Por ehèmpel manera Katan i Madam X. Tin mas espasio. Djis tuma 
kontakto ku nos. No tin pago di ningun banda. Pero bo ta siña skirbi. I esunnan 
ku ta skirbi ta keda! 


KRALENDIJK 
– 
Djárason den oranan di at- 
ardi Sentral di Polis a keda 
notiká di un kandela den 
kushina di Restorant Kos 
Bon So, den e bario di 
Rincon. 
Mesora a dirigí patruya 
pa e sitio miéntras ku e uni- 


Kandela den kushina restorant 


dat di Brantwer di Rincon 
tambe a bai na e sitio. 
Na yegada di bom- 
beronan, mesora a kuminsá 
ku e trabounan di paga kan- 
dela, kual nan tabatin rápi- 
damente bou di kontròl. 
No ta konosí kiko tabata 
e kousa eksakto di e kande- 


la, probablemente un wea 
ku a keda riba stof ku zeta 
lo por ta kousa di e kan- 
dela ku a kima parti paden 
di e restorant i danki Dios 
e daño na e edisio mes ta- 
bata limitá. 
(Fuente/Foto: 
LIVE- 
99FM) 


Partisipashon 


Preis pa produktonan 


di kombustibel entrante 11/08/23 


PREIS POR MAYOR 


Gasolin 
$138.22 
USD ct pa liter 


Kerosin 
$ 94.00 
USD ct pa liter 


Gasòil 
$ 92.90 
USD ct pa liter 


LPG 100 lbs 
$ 43.25 
USD pa silinder 


LPG 20 lbs 
$ 9.01 
USD pa silinder 


PREIS POR DETAYISTA 


Gasolin 
$145.00 
USD ct pa liter 


Kerosin 
$97.00 
USD ct pa liter 


Gasòil 
$97.00 
USD ct pa liter 


LPG 100 lbs 
$49.50 
USD pa silinder 


LPG 20 lbs 
$10.50 
USD pa silinder 


Reemplasante 
di Gezaghèber 
interino 
I. Sealy 


Sekretari o Insular 
mr. C.J.L. Frans 


KRALENDIJK -- En- 
trante awe djabièrnè 11 di 
ougùstùs ta adaptá preis 
di benta pa kombustibel. 
Preis di gasolin ta subi ku 
2 sèn dòler, preis di disel 
ta subi ku 1 sèn dòler, pre- 
is di kerosin ta subi ku 1 
sèn dòler. 
Preis di bòter di gas 
grandi i preis di bòter di 
gas chikí, ta keda igual. 
E siguiente adaptashon di 
preis di kombustibel ta 8 
di sèptèmber. 
Den e adaptashon di 
preis a apliká e preskrip- 
shonnan di e dekreto tem- 
poral di 25 di mart 2022, 
tokante redukshon di ak- 


Entrante awe 
Gasolin ta subi ku dos sèn 


seins Karibe Hulandes 
2022 i tambe e lei di 21 di 
desèmber 2022 pa kambio 
di algun lei di impuesto i 
algun otro lei. 
Te ku 1 di aprel 2022 e 
tarifa di akseins pa gaso- 
lin tabata 31,86 sèn dòler 
pa hèktoliter. Segun e 
preskripshonnan 
men- 
shoná e tarifa di akseins 
pa gasolin ta 15,86 dòler 
sèn pa hèktoliter pa e 
periodo di 1 di aprel 2022 
te ku 30 di yüni 2023. 
Desde 1 di yüli 2023 te 
ku 31 di desèmber 2023, 
e tarifa di akseins pa ga- 
solin 23,86 dòler sèn pa 
hèktoliter. 

KALENDIJK 
-- 
Hóbennan ta hopi aktivo 
na Marshe Rincon. E tim 
di e hóbennan akí ta un di 
e stèntnan ku tei presente 
semper na tur e marshenan 
turístiko na Rincon. 
Semper e hóbennan ku 


Hóben aktivo na Marshe Rincon 


tei ta kompañá pa nan ma- 
yor, sirbiendo e platonan di 
grel. 
Bunita di por e mira e 
hóbennan akí. Sostené nan, 
pasobra ta nan ta nos futuro 
empresarionan. No lubidá 
ku pa partisipá ta grátis. 

Klientenan huntu ku lidernan di Fundashon Kuido pa Personanan Desabilitá 
(FKPD), a bai dal un keiru na Klein Bonaire, pa asina disfrutá di e bunita paisahe di 
e isla. FKPD ta gradisí Chief Ranger di STINAPA, Din Domacassé, pa a hiba i trese 
nan bèk seif. 


Klientenan di FKPD a dal un keiru na Klein Bonaire 

KRALENDIJK 
– 
Ayera 
djaweps 
famia, 
amigu i konosínan a hiba 
George (Chucho) Maduro 
pa su último lugá di so- 
siegu. Chucho a traha du- 
rante un periodo na Bonei- 
ru komo reshèrshi, lagando 
su stèmpel atras. T’e tabata 
e persona ku na 1984 a di- 
rigí e tim di reshèrshi ku a 
investigá e famoso kaso di 
Hilma Hooker, e kaso di 
trakashon di droga te ai- 
nda mas grandi den historia 
di Boneiru. 
George Daniel Maduro, 
álias Chucho, a nase na 
Kòrsou dia 24 di òktober 
1946. E tabata praktiká e 
deportenan di beisbòl i sòft- 
bòl, formando parti na Kòr- 
sou di e ekipo Santa Rosa 
Indians. Na Boneiru tambe, 
na unda el a biba un periodo 
basta largu, trahando komo 
polis, e tabata embolbí den 
e deporte di sòftbòl. 
Byron Tromp a konta: 
“Chucho tabata nos amigu 
di kas. Banda di su trabou 
komo polis mi a eksperen- 
siá Chucho komo embolbí 
den deporte di sòftbòl. Se- 
gun mi e tabata aliá na 
Ternica. Pero banda di de- 
porte, Chucho tabata hopi 
den farándula.” 
Chucho a skohe pa e 
profeshon di polis. Su 
karera inisial tabata na 
Kòrsou, pero despues, ma- 
soménos 43 aña pasá, el a 
bin traha na Boneiru. El a 
traha semper na Boneiru na 
departamentu di reshèrshi, 
na unda e tabata embolbí 
den investigashon di vários 
kaso grandi. E kaso ku a so- 


Ayera a hib’é pa su último lugá di sosiegu 
Chucho a laga su stèmpel atras na Boneiru 


bresalí tabata di e barku di 
droga Hilma Hooker. 


Los Idolos 
Segun Byron Tromp, 
Chucho Maduro tabata un 
bon kantante. Su género di 
muzik tabata bolero. “Un 
bolerista te bai. Chucho 
tabata kanta den e banda 
Los Idolos, di kua e tabata 
mènedjer tambe un tempo- 
rada. E tabata buska i regla 
toká pa e banda aki. Un 
hòmber serio i korekto den 
tur loke e tabata hasi. E ta- 
bata partisipá den diferente 
festival di kanto i bos ku ta- 
bata tuma lugá den e tempu 
ei na Boneiru. I kasi semper 
e tabata den e nalistanan.” 
Los Idolos tabata un ban- 
da musikal konosí i famá 
den añanan setenta/ochenta 
na Boneiru. Chucho huntu 
ku su kolega polis Ramiro 
Schoobaar a sa di dirigí e 
banda aki te ora el a stop di 
eksistí. 
Byron: “Despues ku el a 
bai Kòrsou el a keda move 
den farándula. Mi sa ku den 
e último añanan Chucho a 


bira un bishitante konosí 
na lugánan na unda tabata 
organisá aktividatnan di 
karioke.” 


Hilma Hooker 
Sin duda e kaso mas 
grandi ku Chucho Madu- 
ro a atendé tabata esun di 
Hilma Hooker na Boneiru. 
E tabata e persona pará na 
kabes di e tim ku e inves- 
tigá e kaso aki, ku a tuma 
lugá na 1984 na Boneiru. 
Bòi Antoin, kende a 
publiká un buki di e kaso 
di Hilma Hooker, a konta: 
“Chucho Maduro tabata 
hefe di e tim di investi- 
gashon di e kaso aki, asistí 
pa William Giromus i Fichi 
Bernabela. Komo ku tabata 
un kaso di embergadura 
grandi i kompliká nan a 
haña asistensia di Ezequiel 
(Kojak) Josepha, reshèrshi 
di Aruba, i Sedney Pieter di 
Kòrsou. E tempu ei Gabriel 
(Gabi) Da Costa Gomez ta- 
bata hefe di Kuerpo di Polis 
sekshon Boneiru.” 
E kaso di e barku di 
karga ‘Hilma Hooker’, na 


bordo di kua a deskubrí un 
lote di mas ku 12.000 kilo 
di mariwana na 1984. Dia 5 
di yüni 1984, pues 39 aña 
pasá, e barku ‘Hilma Hook- 
er’ a presentá pa banda di 
kuartu pa shete di anochi 
den bahia di Kralendijk. 
Na e momentu ei outori- 
datnan polisial na Boneiru 
tabatin informashon ku po- 
siblemente e barku tabatin 
un lote enorme di droga, 
mariwana, na bordo. For di 
kanalnan di eksterior per- 
sonal di Polis i Duana na 
Boneiru a haña instrukshon 
pa tene e barku aki bon na 
bista i listra na bordo. 
‘Hilma Hooker’ tabatin 
algun siman kaba riba la- 
man ku e lote di mariwana 
aki na bordo, pero niun 
hende no tabata sa na unda 
e droga tabata skondí. Na 
Haiti por ehèmpel a listra 
e barku tres dia largu sin 
haña nada. 


Kaso grandi 
Antoin: “Polis na Bonei- 
ru sinembargo, e tempu ei 
bou di mando di Inspektor 
Gabi Da Costa Gomez, a 
bin logra deskubrí e lote di 


mariwana aki, ku a spanta 
henter Antia Hulandes. 
Te na e momentu ei nun- 
ka a deskubrí un lote asina 
grandi di mariwana riba 
e islanan Aruba, Kòrsou i 
Boneiru. Boneiru diripiente 
tabata den notisia inter- 
nashonal.” 
E investigashon di e 
kaso aki a tuma hopi tempu 
i energia, anto sin e resul- 
tado deseá, pasobra e “big 
sh”-nan mes a sali liber. 
A detené e tripulantenan 
di ‘Hilma Hooker’ i algun 
di nan a bai tambe dilanti 
hues, meskos tambe e per- 
sona ku tabata konsiderá 
komo e gura prinsipal na 
Antia, un komersiante di 
orígen italiano bibá na Aru- 
ba. Bòi Antoin, despues di 
kasi 22 aña ku e kaso aki a 
tuma lugá, a disidí di pu- 
bliká un buki titulá ‘HIL- 
MA HOOKER’, basá riba 
e kaso real aki. Ta trata di 
un buki hopi detayá, rekon- 
struí a base di rekortenan di 
korant, prosèsverbal, doku- 
mentonan di korte i kom- 
bersashon ku personanan 
ku tabata sa mas di e kaso 
aki. 

KRALENDIJK--Awor 
turistanan tin oportunidat 
tambe pa kumpra suvenir 
momentu ku nan pasa na 
altura di e brùg na Saliña. 
Jessy i Mea, a kuminsá ku 
nan bendementu di suvenir 
na e sitio menshoná. 
Djárason 
último, 
dia 
e barku Carnaval-Mardi 
Gras, pa promé biá ta- 
bata di bishita na Boneiru, 
turistanan a rondoná Jessy 


Mesa di suvenir bon bishitá na waf di Saliña 


i Mea. 
Pues tin indikashon ku e 
idea pa bende suvenier na 
e área, ta duna fruta. Esaki 
por ta estímulo pa otronan 
bini ku idea, manera por 
sirbi e turista mihó riba e 
isla. 
Mas e turista gusta, mas 
e ta laga tras den saku di e 
siudadano na Boneiru i ku 
chèns ku e ta regresá, pa 
keda mas dia riba e isla. 

Pa: Bòi Antoin 
Tabata mi besiña Bu- 
bui Soleano (†), un di 
mi mihó fuentenan, ku 
a yega di hala mi aten- 
shon un biá pa Martin 
òf Martins, ku a nabegá 
na bordo di e balandra 
Proud di Shon Cha 
Hellmund, mi tio. Proud 
tambe tabata un barku 
di bela ku mi welo a tra- 
ha pa su mes. 
Motibu ku Bubui a 
papia ku mi di Martin 
ta ku e tabata embolbí 


pa 'ruim op' un rancho 
di kunuku di Martin no 
masha leu pariba di nos 
kasnan. Aki el a topa 
ku algun skreft chikitu 
ku anotashonnan hasí 
pa Martin. Bon mirá, 
e skreftnan aki tabata 
kontené henter e at- 
ministrashon di karga, 
pasahero i kompra di 
profishon pa tripulan- 
tenan di Proud. Bubui a 
duna mi e skreftnan aki 
pa warda den archivo 
di FuHiKuBo. 


Proud 
E barku Proud taba- 
ta hopi mará na famia 
Statie di Antriol komo 
tripulante i kapitan Al- 
exander (Mo Chan òf 
Mo Chandi), nos be- 
siña na Antriol, durante 
hopi aña tabata kapitan 
di Proud. Hopi biá su 
yu hòmbernan mes sa 
kompañ'é riba e tantísi- 
mo biahenan di Proud 
di Boneiru pa Kòrsou. 
Un dje yunan aki, 
Timoteo (Ete) Statie, a 
splika mi ku Proud ta- 
bata transportá karbon 
mas tantu. Ete tambe a 
nabegá bou di kapita- 
nia di su tata Alexander 
(Mo Chan) Statie. Ete 
tabata kòki na bordo di 
Proud. 
"Den e tempu ei no 
tabatin gas ainda i uso 
di stof di kerosin a bini 
despues. Mi tata hopi 
aña a keda kapitan di 
Proud. Despues su ru- 
man Carmo a sigui ku e 
trabou aki. Otro kapitan 
di Proud tabata Mar- 
tin Eijbrechts, Martin 
Lana", Ete a konta mi 
den e programa 'He- 
rensia di Siglo 20'. 


Martin su nòmber 
ofisial tabata Quintin 
Martinus 
Eijbrechts. 
Kon bini e beinam aki 
mi no a haña sa nunka. 


Martin Eijbrechts 
Despues ku Shon 
Zjil a muri (1928) su yu 
hòmber Charles (Shon 
Cha) Hellmund, pues 
mi tio, a sigui atendé 
ku Proud. E barku aki 
tabata eksigí hopi man- 
tenshon. Su kondishon 
tabata bai atras drásti- 
kamente. 
Un dia Shon Cha a 
bisa Martin ku lo mes- 
ter a hasi mantenshon 
grandi na Proud i ku 
e no tabatin e plaka 
nesesario pa hasi es- 
aki. Martin a kontestá 
Shon Cha ku no ta 
problema, pasobra e 
sí tin sèn pa laga hasi 
e mantenshon. Shon 
Cha a kontestá: "Kier 
men Martin ku no ta 
abo ta lana, sino ami ta 
lana." 
Ku esaki Shon Cha 
a insinuá ku Martin lo 
tabata 
hasi 
kosnan 
straño den operashon 
di Proud. Proud a kibra 


den boka di Lac. Esaki 
Ete Statie a bisa den e 
programa 'Herensia di 
Siglo 20'. 
Nan a hiba Proud 
bai tumba na Lac pa 
hasi mantenshon. Si- 
mon Martinus mester 
a saka Proud bèk dor 
di boka di Lac pa hiba 
laman ganchu. Esaki 
tabata un trabou ma- 
sha difísil. Bo mester a 
warda bientu di atardi 
pa sali. 
Simon a kometé un 
fayo. Ta parse ku e ta- 
batin purá pa sali i no 
a wak e bientu bon. 
Proud a dal kibra riba 
ref na entrada di Lac. 
Ete Statie tabatin 
hopi atmirashon pa su 
tio Carmo komo kapi- 
tan di Proud. E tabata 
konsiderá Carmo asta 
mihó mes ku Mo Chan, 
su tata. "Carmo taba- 
ta bon. Mi tio tabatin 
kurashi. Mi tata por a 
traha tambe ku kom- 
pas, pero tio Carmo ta- 
batin mas kabes kuné. 
Mi tata no por a lesa 
ni skirbi, tio Carmo sí. 
Nan dos a bira kapitan 
pa 'puro suerte'." 


Boneiru a konosé kapitannan famoso den historia di nabegashon. Djis kòrda riba kapitannan manera Jerry Newton, Bambam, Wei i Antonio 
Neuman, Manchi Pop, Braulio Booi, Chico Mercelina. Ta kapitannan ku tabata nabegá rònt Karibe ku nan barkunan. Jerry Newton a bai te asta 
Oropa ku e barku di bela Pioneer ku Jules Hellmund a traha na Kòrsou. Pero tabatin hopi mas kapitan òf skepu ('schipper'). 

Awe nos ta selebrá Fiesta 
di Transfigurashon di Señor. E 
tres evangelistanan sinóptiko, 
Mateo, Marko i Lukas, ta 
konta nos e esena aki ku pal- 
abranan mashá paresido. Ta 
posibel ku Huan no ta us’é 
komo ku ya e ta demasiado 
konosí. 
Tin algu ku ta resultá nos 
difísil pa komprendé. Siendo 
ku transfigurashon ta algu im- 
portante, pues a permití e tre- 
snan elegí pa mira Hesus den 
su gloria komo Dios berdad- 
ero, dikon tabata unikamente 
e tresnan ei? 
Tambe mesun kos lo 
a pasa ku resurekshon, 
ya ku ta únikamente un 
grupo redusí di persona 
por a mira Hesus resus- 
itá, maske ku san Pablo 
ta papia nos di mas di 
sinku shen (1 Korintio- 
nan 15,6). 
Tabata un regalo di 
Dios, i E ta duna su reg- 
alonan na esun ku E ke i 
na manera ku E ke. 
Transfigurá ta nifiká, lit- 
eralmente ku Hesus ta 
kambia di figura, ke men, 
ku El a aparesé den for- 
ma diferente di e manera 
ku e tabata. 
Nan lo por a deskribí, 
den palabra humano, 
loke realmente nan a 
mira? Ta posibel ku nò, di 
manera ku Mateo i e otro 
evangelistanan mester a duna 
nos un idea, mas serka posi- 
bel, di loke nan a skucha ku a 
ser kontá na protagonistanan 
di tal vishon. 


Loke mas nan tabata kòr- 
da tabata e kara i e pañanan 
di Hesus. Di e kara Mateo ta 
bisa ku esaki a bira briante 
manera solo. I maske ku Mar- 
ko no ta atendé e detaye aki, 
Lukas lo bisa ku e aspekto di 
su kara a kambia (9,29). 
Pa loke ta trata e pañanan, 
Mateo ta bisa ku esakinan a 
bira blanku manera lus. Mar- 
ko ta esun ku mas ta enfatisá 
e aspekto aki bisando ku e 
pañanan a kambia bira un 
blanku mashá briante; niun 
hende na mundu no por blikia 
un paña hasié dje blanku ei 
(9,3), miéntras ku Lukas ta 
kontentá su mes ku bisa ku su 
paña a bira un blanku mashá 


TRANSFIGURASHON DI SEÑOR 
Fiesta 
Promé Lektura 
: Daniel 7, 9-10. 13-14 
Salmo 
: Salmo 97, 1-2. 5-6. 9 
Di dos Lektura 
: 2Pedro 1, 16-19 
Evangelio 
: Mateo 17, 1-9 


briante (9,29). 
Kosnan di Dios no tei pa 
ser deskribí. Loke e tres 
apòstelnan a eksperensiá 
tabata asina no usual, asina 
ekstraordinario, asina ma- 
ravíoso, ku mas lat, despues 
di resurekshon di Hesus, úni- 
kamente nan lo por a bisa lo 
poko ku e lenguahe humano 
a permití nan. 
Nos mester suponé ku su 
spiritu tambe a keda transfig- 
urá, i ku e vishon ei nan a ris- 
ibí un forsa espesial pa e tre- 
mendo dianan ku nan lo 
mester a biba poko despues. 


Únikamente Señor sa kua 
tabata su intenshon pa permití 
e tres disípulonan konfundí 
disfrutá, pa algun momento, 
e sabor di gloria. 
Transfigurashon di Señor a 
sosodé riba un seru, ku nin- 
gun di e evangelistanan ta in- 
diká ku su nòmber. Un trad- 
ishon antiguo ta suponé ku 
tabata den Tabor, den Ga- 
lilea. 
Einan tambe a aparesé dos 
di e figuranan grandi di Tès- 
tamènt Bieu, Moises i Elías. 
Nan tabata prekursornan di 
e akshon di salbashon di He- 
sus, pues nan a lucha pa e lib- 
erashon i purifikashon di e 
pueblo di Israel, skohé ku e 
mishon pa prepará binida di 
e Mesias. 
Moises tambe a papia ku 
Dios riba un seru (Eksodo 
3,1). Riba mesun seru, 
Horeb, Elías a papia ku Señor 
(1 Reinan 19,8). 
No ta trata di un koin- 


sidensia, komo, ku e mesun 
dos personahenan aki tambe a 
aparesé ku Hesus den su trans- 
figurashon. Nan tabata repre- 
sentá e Lei i profetanan, e man- 
datonan i e revelashon di Dios. 
Tèstamènt Bieu i Nobo ta 
un solo kos. E Dios di Israel ta 
e mesun Dios ku Hesus ta mus- 
tra nos komo un Tata amoroso. 


E Aliansa bieu a ser trahá 
ku un solo pueblo, Israel, 
promé pa medio di Abraham i 
ratifiká despues pa Moises, 
seyá ku sanger di animal. 
Elías lo a enkargá su mes 


pa purifiká e pueblo ei ku a bira 
perverso , apartando su mes di 
e Aliansa pa adorá diosnan fal- 
su, manera Baal. Tabata riba e 
seru Carmelo ku a logra ku e 
israelitanan lo a bolbe re- 
konosé Yahvé komo e úniko 
Dios berdadero. 


Di su parti Hesus a ser 
mandá pa medio di e Tata pa 
realisá e Aliansa Nobo i defin- 
itivo, loke E lo a realisá en- 
tregando su bida pa sey’é, no 
ku sanger di animal, sino ku su 
propio sanger. 
Asina e karta na Hebreo- 
nan ta bisa nos: “Kristu un bia- 
ha i pa semper a drenta e san- 
tuario, no pa ofresé sanger di 
chubatu i bisé, pero pa ofresé 
su mes sanger, i asina El a 
optené salbashon eterno pa 
nos. Si sprengu sanger di chu- 
batu i toro i shinishi di un baka 
yòn ku a kima riba altá riba 
hende ku ta impuru, e sanger 
ei tin forsa pa purifiká nan, di 


5 rason pa kua Dios permití ku 
nos ta sea tentá 


Na komprendé e rasonnan aki es, nos komprendé 
atraves di e pruebanan nos ta mèlt komo berdadero dis- 
ípulonan di Kristu. 


Santo Tomás de Aquino ta revelá e sinku rasonnan fun- 
damental pa kua Dios ta permití ku nos ta sea tentá. 


1. E promé di nan ta e prueba di nos amor 


Den un mundu ku ta evitá tur kosta e sufrimentu, nos ta 
lubidá ken no ta stima tampoko ke sufri. E berdadero amor 
ta prueba den smèlt den difikultatnan, den e renunsianan i e 
sakrifisionan na fabor di e otro. Laga nos mira nos bida i 
rekonosé ku esnan mas nos stima tambe a sufri mas pa nos. 


2. 2. E di dos rason ta krea den e nesesidat pa 
kontené e orguyo, ku ta infiltrá e naturalesa 
humano for di e piká original 


E kolebra a tenta Adám i Eva ku e promesa di divinidat, i 
e tentashon aki ainda ta resoná den nos kurason ora nos ta 
doño di nos propio bida i destino. Rekonosé nos insignifi- 
kansia dilanti Dios ta un venenu kontra orguyo, hasiendo nos 
bolbe humildemente na Tata. 


3. 3. En di tres lugá, tentashon ta e okashon pa 
konfundí e maligno 


Ora nos resistí su astusia, e viktoria ta di Kristu, i diabel 
ta derota. Nos ta e instrumentonan di e grasia divino ku ta 
kontrarestá e trampanan di e enemigu, i asina nos ta kanta 
viktoria den Kristu Hesus. 


4. 4. E di kuater rason ta e nesesidat di esfuerso 
spiritual 


Asina manera un sòldá ta fortalesé su mes den e bataya, 
nos fe ta fortalesé na ora di enfrentá i vense e tentashonnan. 
Nos no por krese spiritualmente sin pasa dor di e desafio i 
pruebanan ku ta hasi nos madurá den fe. 


5. 5. Finalmente, e di sinku rason ta revelá nos 
dignidat 


Diabel no ta pièrdè tempu ku loke no tin balor. Tentashon 
ta mustra ku nos ta presioso na wowonan di Dios, pasobra 
e enemigu ta invertí su astusia kontra esnan ku tin e tesoro no 
balorá di e grasia i e bida eterno. Nos vokashon di yunan di 
Dios ta signo di nos dignidat i importansia den e plan divino. 


Na komprendé e rasonnan akí, nos ta komprendé ku 
atraves di e pruebanan nos ta smèlt komo berdadero disípu- 
lonan di Kristu, revelando e grandesa di nos vokashon di 
yunan di Dios. 


Seminarista Igor Pavan Trez, vía 


manera ku nan ta bira puru 
parti di pafó. Kuantu mas for- 
sa e sanger di Kristu tin e ora 
ei! Pasobra pa medio di e 
Spiritu eterno El a ofresé su 
mes na Dios komo un sakrifi- 
sio perfekto i asina a purifiká 
nos konsenshi di tur obra ku 
ta hiba na morto, di manera 
ku nos por sirbi e Dios ber- 
dadero.!” (Hebreonan 9, 12- 
14) 


E dos Aliansanan a bai hun- 
tu, pues, riba e seru, pa hasi di 
nan dos un solo Aliansa, i di e 
dos pueblonan un so, manera 
san Pablo lo a bisa: “...pa krea 
for di nan dos, un Hende Nobo, 
tresiendo pas, i rekonsiliá ku 
Dios ámbos den un solo Kur- 
pa, pa medio di e krus, i asina 
kaba ku e enemistat ku tabatin 
entre nan (Efesionan 2,15,16). 

ARUBA 
HULANDA 


ARNHEM – Un war- 
dadó di prezu di e insti- 
tuto penitiensiario na Ir. 
Molsweg na Arnhem, a 
keda detené djárason riba 
sospecho di kontrabanda 
di telefòn i droga den e 
prizòn. 
Segun Ministerio Pú- 


Sospechá di hinka telefòn i droga den prizòn 
Wardadó di prezu detené 


bliko, e hòmber ta den sèl 
bou di tur limitashon, loke 
ta enserá ku solamente e 
por tin kontakto ku su abo- 
gado. 
Gerente di e instituto 
e último a haña diferente 
notikashon tokante aktivi- 
datnan di e sospechoso. Es- 


aki a kondusí djárason na 
su detenshon. Komo ku ta 
trata di un wardadó di pr- 
ezu i pues un ámtenar, Ri- 
jksrecherche ta hasiendo e 
investigashon. 
En espera di e investi- 
gashon Ministerio Públiko 
no ke bisa nada. 


ROTTERDAM – Dia 
13 di yüli Duana a haña 
8064 kilo di kokaina den 
hafnan di Rotterdam. Ta 
trata di e konskashon di 
droga di mas grandi nunka 
anterior na Hulanda, Mi- 
nisterio Públiko ta skirbi 
djaweps. Awor numa a pu- 
bliká e konskashon debí 
na investigashon di unda e 
droga ta prosedente. 
E droga tin un balor di 


Konfiskashon di mas grandi droga nunka anterior na Hulanda 
Duana ta haña 8 mil kilo kokaina na Rotterdam 


kaya di 600 mion euro i a 
hañ’é den un kònteiner di 
banana. E kònteiner ta pro- 
sedente di Ecuador i a yega 
Rotterdam via Panama. 
Duana e deskubrí e dro- 
ga momentu ku a kontrolá 
e kònteiner ku kachónan 
anti droga i skèn di kòn- 
teiner. Entre tantu a destruí 
e droga. 
E tim di HARC, den ko- 
perashon ku FIOD, Duana, 


polis di haf i Ministerio 
Públiko, ta investigando e 
kaso mas aleu, 
Direktor di Duana den 
hafnan di Rotterdam ta pre- 
mia e duaneronan ku un tra- 
bou bon hasí. “Un biá mas 
nos a logra pa huntu ku nos 
partnernan di HARC, dal 
kriminalnan di droga un sla 
duru den e hafnan.” 
Ecuador e último aña- 
nan a bira un di e paisnan 


di eksportashon importante 
di droga direkshon Europa 
i Estádos Unídos. Despues 
di Estádos Unídos i Spaña, 
aña pasá Hulanda tabata e 
destinashon importante pa 
droga for di e pais. 
E aña akí ainda Duana 


Hulandes ta manda un de- 
legashon Ecuador pa papia 
tokante un posibel tratado 
di Duana. 
E paisnan ke interkam- 
biá informashon tokante 
rutanan, terminal, kompa- 
nianan i kònteiner. 


EVERTSOORD 
– 
Un wardadó di prezu di e 
prizòn di hende muhé Ter 
Peel na Evertsoord, medio 
yüni a keda retirá pasobra e 
tabata sèks ku un detenido. 
Esaki Dienst Justitiële In- 
richtingen (DI), ta konr- 
má serka De Telegraaf. 
Ki dia e insidente a tuma 
lugá, no ta konosí. Na mart 
di e aña akí ya a retirá un 
wardadó di prezu di e 
prizòn di hende muhé, pa- 
sobra e tabatin un relashon 
ku un detenido. 
Tin menshon di abuso 
seksual, segun e èks polítiko 
di PvdA, Lilianne Ploumen, 


Despues di tene relashon ku prezu 
Wardadó di prezu retirá 


kende awor ta traha pa Bu- 
reau Clara Wichmann, ku 
ta sali entre otro pa derecho 
di detenidonan femenino. 
Un wardadó di prezu den 
un situashon asina tin tur 
poder riba un detenido, e ta 
bisa NOS. 
Den e prizòn di hende 
muhé na Noord-Limburg 
tin menshon di e asina 
yamá prinsipio di kuater 
wowo. Esaki ta niká ku 
un wardadó di prezu nunka 
por drenta sèl di un deteni- 
do su so. 
DJI a duna di konosé ku 
ta bai hasi investigashon 
kon esaki por a sosodé. 


Partisipashon 
Seramentu di kaya 


Ta sera e siguiente kayanan 
temporalmente pa tráfiko motorisá riba 
11 di ougùstùs 2023 entre 08.00 or pa 
16.00 or, debí na trabounan di reparashon 
di kaya: 


Kaya Falkon: di Kaya Krabè te ku Kaya 
Dominico Hererra. 


E área será ta alkansabel pa hende na pia. 
Parker bo outo pafó di e área será i no dilanti e 
barikada. Ta usa e kamindanan pafó di e área 
será komo kambio di ruta. Ta indiká esaki ku 
bòrchi di kambio di ruta. 


Diskulpa pa e inkumbiniensia i 


danki pa bo komprenshon. 


Remplasante di 
Gezaghèber 
interino 
I. Sealy 


Sekretari o Insular 
mr. C.J.L. Frans 

ARUBA 
KORSOU 
Coca-Cola Scholarship Progam ta regalá un ‘full scholarshop” durante 4 aña 


WILLEMSTAD -- Co- 
ca-Cola Scholarship Pro- 
gram di Curaçao Beverage 
Bottling Company ku sumo 
plaser ta regalá un ‘full 
scholarship’, den kolabo- 
rashon ku The University 
of Curaçao Dr. Moises da 
Costa Gomez (UOC). 
Komo parti di e propósi- 
to di Coca-Cola pa refreská 
mundu i hasi diferensia, 


Coca-Cola 
Scholarship 
Program ta den búskeda di 
lidernan ku abilidat pa im- 
paktá komunidat i mundu 
kompletu ku e magia real. 
Den kuadro di esaki, Co- 
ca-Cola Scholarship Pro- 
gram ta duna oportunidat na 
studiantenan ku ta interesá 
den e estudio ‘International 
Hospitality and Tourism 
Management’ 
(IH&TM) 


na UOC, pa apliká i asina 
partisipá pa risibí un ‘full 
scholarship’ durante 4 aña 
pa kubri gastunan di estu- 
dio i di buki. 
IH&TM ta un estudio 
bachelor di 4 aña, ku ta pre- 
pará i yuda desaroyá studi- 
antenan pa kareranan riba 
nivel di supervisor òf mane- 
ho den e sektor di hoteleria 
i turismo. E merkado akí a 


bin ta konosé kresementu 
signikante pa nos isla, mi- 
rando e kantidat di hotèlnan 
nobo i otro hotèlnan ku ta 
den proseso pa ekspanshon. 
Esaki ta niká mas trans- 
porte aéreo, kual ta trese 
mas turista ku ta krea espa- 
sio pa mas restorant, atrak- 
shon, museo, etc. 
Komo resultado di esaki, 
un invershon den e kapital 
humano ta rekerí, komo e 
oportunidat akí ta krea mas 
kupo di trabou pa profesho- 
nalnan kapasitá den e sek- 
tor akí. 


Kondishonnan pa apliká 
Pa registrá pa Coca-Cola 
Scholarship Program ta fá- 
sil. E siguiente kondishon- 
nan ta aplikabel, e studiante 
mester inkluí un ‘essay’ di 
dos página òf un video di 
dos minüt, splikando en- 
tre otro su interes den e 
estudio di IH&TM, kon- 
tribushon di e beka na su 
karera profeshonal, loke ta 
hasié e kandidato apropiá 


pa e beka, e importansia di 
IH&TM pa e ekonomia di 
Kòrsou i di ki manera e lo 
hasi e diferensia den e sek- 
tor di hoteleria i turismo. 
Tambe e studiante mes- 
ter ta inskribí pa e estudio 
di IH&TM na UOC, tin un 
sédula bálido, ‘upload’ su 
CV, su lista di punto i su di- 
ploma di su último estudio, 
VSBO4, HAVO5, òf VWO 
6. 
E studiante mester atkerí 
un mínimo di 50 for di 60 
punto di studiante pa aña, 
pa asina e mantené su beka 
durante di e añanan eskolar 
ku ta sigui. 
Tambe Coca-Cola lo 
fasilitá e studiante ku un 
sekshon di mentoria. 
Apliká ta fásil, por haña 
e lenk pa inskribí riba e ret 
sosial Facebook/CocaCo- 
laCurcao i riba Instagram/ 
CocaColaKorsou. 
Por apliká te ku djaweps 
17 di ougùstùs. Ta anunsiá 
e felis ganadó djaluna 21 di 
ougùstùs. 


WILLEMSTAD – Par- 
tido Inovashon Nashonal 
(PIN) a tuma nota di un 
imágen di Minister Silva- 
nia ku ta bai rònt rondó di 
un proyekto di Fundashon 
Totolika pa traha un kan- 
tidat di kas na balor di 
4. mion orin ku sèn di 
gobièrnu. 
E proyekto pa traha 
kas pa 4, mion orin 
di Fundashon Totolika a 
start for di 2015 bou di 
minister Whiteman. Mi- 
nister Römer a siguí ku e 
proyekto i a sòru pa haña 
aprobashon di Konseho 
di Minister pa pone fondo 
disponibel riba ‘kapitaal- 
dienst’ di presupuesto di 
GMN pa e proyekto, pero 
segun e konseho ministerio 
di nansa enfátikamente 
mester a tene kuenta ku 
leinan di kompatibilidat. 
Despues di kontesta 
riba diferente pregunta, 


Pa tapa lista di espera 
Minister Silvania ta tene lanta na Fundashon Totolika i bienestar 
ministerio di GMN no 
a logra kaba di atendé e 
proyekto den periodo di 
Römer di 2017 pa 2020. 
Awor Fundashon Totolika 
no a informá ni minister 
Zita Jesus-Leitu (2020- 
2021), ni minister Janga 
(2021-2023), di e proyek- 
to. 
E ministernan aki sí 
por a nansiá e proyekto 
sin problema for di kapi- 
taaldienst’, asina ta yama 
e parti di presupuesto 
destiná pa invershonnan 
manera edisio, di presu- 
puesto di GMN manera lei 
ta stipulá. Dikon den e 2 
añanan promé ku Römer a 
bira minister di GMN i 3 
añanan despues ku Römer 
no tei mas komo mini- 
ster, e proyekto no a start 
i ta solamente e 3 aña di 
Römer ta buska pa kritiká. 
Dikon tampoko bou di 
minister Janga di MFK e 


proyekto no a start. 
E informashon ku mi- 
nister Silvania ta duna riba 
e programa di bienestar 
tambe ta kompletamente 
robes. 
E programa di bienestar 
a keda nansiá for di fon- 
donan di SVB pa kua lei 
ta preskribí uso pa stimulá 
bienestar i prevenshon di 
malesa. E programa mes 
ta aprobá pa Konseho di 
Minister i tin tur konseho 
nesesario. Kada proyekto 
i kontrato basá riba e pro- 
grama, ademas di a haña 
aprobashon di Konseho di 
Minister i tin un dekreto 
rmá pa Gobernador. 
E kuentanan anual di 
SVB di kua e programa di 
bienestar ta forma parti, 
a keda auditá i aprobá pa 
e akountent eksterno di 
SVB, ku a duna SVB un 
deklarashon di aprobashon 
pa e kuentanan anual. 


PIN a konstatá tambe 
ku pa e programanan di bi- 
enestar, Minister Silvania 
ta saka e kontrato di un pe- 
riodista for di e totalidat di 
kontratonan pa hasi komo 
sifuera a duna ‘Friends and 
Family’ un kontrato. Kon- 
forme strategianan mo- 
derno di komunikashon, 
tres periodista di diferente 
radio i unu di televishon 
i diferente artista, a keda 
kontratá pa yuda sea ku e 
strategia di komunikashon 
òf programanan pa kon- 
sientisá pueblo di e balor 
pa traha riba salú di forma 
preventivo, esta bienestar. 
Lamentabel ta ku pa 
ansha pa bringa un kon- 
trinkante polítiko, ta kibra 
un maneho vishonario di 
bienestar pa pueblo ku a lo 
largu lo baha gastunan di 
salubridat públiko. 
Pasobra Minister Sil- 
vania sa bon bon, ku riba 


término largu ta preven- 
shon t’e úniko manera pa 
nos por logra mantené nos 
pueblo salú. 
Kòrda Silvania komo 
minister di salubridat re- 
sientemente a kore regla 
purá purá pèrmit pa un 
grupo di Kolombiano ku 
tabata duna tratamentunan 
di bienestar di forma ilegal 
den nos pais. 
Un biaha mas, fui pa 
minister Silvania, e su- 
puesto eksperto nansiero 
akí ku sa bon bon ku un 
proyekto di konstrukshon 
ta for di ‘kapitaaldienst’ 
di e presupuesto di gobièr- 
nu so e por keda nan- 
siá i ku mester a informá 
su mes mihó pa e sa ku e 
programa di prevenshon 
di salú, bienestar, a keda 
nansiá for di fondonan 
di SVB. Dos presupuesto 
kompletamente diferente 
ku bo no por brua den otro. 

ARUBA 
ARUBA 


ORANJESTAD 
-- 
Diamars den oranan di 
anochi mayornan di un 
criatura a nota cu nan yiu 
muhe di apenas 1 aña a 
bira hopi malo y no tabata 
reacciona mas. Mesora 
nan a pone e yiu den auto 
y a bay rumbo Hospital. 
Na caminda, den Ha- 
venstraat na altura di Ro- 
yal Plaza nan a bin topa cu 
un polis riba bais, mesora 
a pidi e polis aki ayudo. 
E agente mesora a bati 


ORANJESTAD -- Sec- 
cion di Gele Koorts Muski- 
et Bestrijding (GKMB) a 
ricibi informacion di un 
ciudadano atento cu na 
su cas a yega un persona 
pretendiendo di ta perso- 
nal di GKMB. E persona 
desconoci aki tawata kier 
a inspecciona rond di cas 
pa despues pasa paden pa 
rma. 
E ciudadano atento aki a 
nota cu e persona aki no ta 
uniforma manera custum- 
ber locual a lanta duda y a 


ORANJESTAD -- Cu- 
erpo di Bombero a mustra 
malo ayera mainta, ya cu 
nan a ranca Sali pa yuda un 
ciudadano kende su auto a 
pega candela pero contrario 
na e homber a spera, esun- 
nan cu el a yama urgente- 
mente pa yuda paga e can- 
dela pa scapa e auto, no por 


Ekipo deficiente di cuerpo di bombero ta permiti auto kima full 


a haci algo. E homber cu ta 
un cabayero pensionado, 
mainta tempran a lanta bay 
ocina di Elmar na San 
Nicolas pa cumpli cu su o- 
bligacionnan pa loke ta awa 
y coriente. 
Ora cu el a caba y a dren- 
ta su auto bek, na momento 
di start e motor el a scucha 


un zonido straño sigui pa 
huma y vlam cu tabata sali 
for di e motor y mesora el 
a baha y a bati alarma ya- 
mando Central di Bombero 
na San Nicolas, cu por cier- 
to a yega rapidamente pa 
e sitio. Pero loke e bomb- 
eronan a gana na tempo nan 
a perde esaki por completo 
cu deciencia di e truck cu 
nan a bin cu’ne pa paga e 
candela ya cu e auto no ta- 
batin awa den e truck y pa 
colmo tampoco nan tabatin 


e aparatonan di paga can- 
dela di foam y asina no por 
a haci mucho cos pa yuda e 
pensionado aki. 
Un rato despues perso- 
nal di Elmar a sali cu dos di 
e aparatonan aki cu bomb- 
eronan a uza pa paga e can- 
dela pero ya na e altura ey, 
e motor a kima por comple- 
to, e dashboard a sufri daño 
dor di e cayente y e wind- 
shield tambe a rementa y a 
bay perdi. 
Ta tristo loke a pasa ca- 


minda un pensionado a su- 
fri e tipo di calamidad aki, 
cumpliendo cu su obliga- 
cionnan como ciudadano 
y en berdad no por culpa 
bomberonan pa e caso aki 
pero si tin cu cuestiona e 
forma di procede aki ya cu 
ta con por ta posibel cu nan 
a sali c’un truck cu no tin 
awa y tampoco tabatin e 
aparatonan di paga candela 
riba e truck. Ekipo deci- 
ente di cuerpo di bombero 
ta permiti auto kima full . 


Persona ta purba drenta cas pasando 
pa personal di GKMB 


pone cu corectamente e ci- 
udadano a yama GKMB pa 
informa. Di parti GKMB 
nos kier informa comuni- 
dad cu personal di GKMB 
durante nan inspeccion pa 
criadero di sangura na cas 
semper ta cana uniforma 
cu polo shirts color creme, 
carson largo color bruin of 
blauw y cada empleado tin 
un badge di identicacion 
cu ne. 
E orario cu GKMB ta 
inspecciona cas ta di dia- 
luna pa diabierna entre 


8:00 cu 11:00 di mainta y 
atardi entre 1:30 cu 3:30. 
Ora di inspecciona cas 
den bario mayoria biaha 
lo por observa 3 of 4 em- 
pleado moviendo hunto 
den un pick up color blan- 
co cu emblema di DVG y 


nomber di e seccion Gele 
Koorts Muskiet Bestrij- 
ding (GKMB) riba su por- 
ta. Cualkier ciudadano cu 
ricibi un bishita cu nan tin 
duda si e persona en berdad 
ta di GKMB, e ciudadano 
por semper pidi pa mira su 


identicacion y si ainda e 
ciudadano tin duda e por 
nenga entrada di e persona 
desconoci y yama GKMB 
na telefon 585-5533 of 
522-42 pa conrma e 
identicacion of informa. 


Baby no tabata reacciona 


alarma y a pidi ambulance, 
pero pa motibo cu e ambu- 
lance tabata un poco leu y e 
criatura su situacion tabata 
mustra hopi serio, e tata a 
tuma e decision di no warda 
riba ambulance, pero sigui 
bay direccion di Hospital. 
Dos patruya di polis a 
core dilanti di e auto di e 
tata pa asina habri caminda 
pa nan por yega mas lihe 
cu ta posibel hospital. Na 
yegada na Eerste Hulp e 
mediconan tabata cla spe- 


rando pa atende mesora cu 
e criatura. 
Segun nos a compro- 
nde e baby lo tabata tin e 
griep pisa cu ta pasando 
na Aruba y a haya dicul- 
tad cu halamento di rosea. 
E mama di e baby kende 
ta na e estado, despues di 
mester a pasa den tur e 
stress y angustia pa yega 
hospital y scapa su yiu, 
tambe a bira malo y mes- 
ter a wordo atendi na Poli. 

ARUBA 
STATIA/SABA/ST. MAARTEN 


THE BOTTOM – 
Djabièrnè 4 di ougùstùs, 
Departamentu di Salu- 
bridat Públiko osial- 
mente a kontinuá ku e 
programa di masashi pa 
empleadonan 
di 
Enti- 
dat Públiko Saba. Esaki 
despues di un proyekto 
piloto eksitoso di un luna 
na mart e aña akí. 
Masashi di stul ta un 
servisio di masashi ka- 
minda e terapista ta usa 
aplikashon di preshon ku 
man i èlebog, pa asina 
relahá e múskulonan den 
lomba, garganta i skou- 
der. E tratamentu ta stim- 
ulá sirkulashon di sanger, 
oksígeno i mas energia, 


PHLIPSBURG 
– 
E 
mester sosodé ku bo, bo 
ta klasiká pa kampionato 
mundial di landamentu na 
Hapon, pero na último mo- 
mentu tòg bo no por par- 
tisipá pasobra no tin sèn. 
Esaki di akuerdo ku un pu- 
blikashon di Ret Karibense, 
skirbí pa Kim Hendriksen. 
Tatiana Illis di 21 aña di 
Sint-Maarten ta víktima di 
esaki. Tòg e tabata konven- 
sí ku ainda e por a alkansá 
weganan olímpiko. E ta e 
promé landadó femenino di 
Sint Maarten kende a sali pa 


Dor di falta di plaka 
Landadónan tòp no ta bai kampionato mundial 


su isla na e kampionatonan 
mundial. Pero solamente 
sinku biá e tabata sa pa kla- 
siká pa kampionato mun- 
dial. Esaki ta e promé biá 
ku realmente e no ta parti- 
sipá debí na falta di plaka. 
Huntu ku su ruman muhé 
Abbi, nan a klasiká pa e 
torneo tòp ku a tuma lugá 
siman pasá na Fukuoka, 
Hapon. E tabata un kompe- 
tensia kontra oloshi pa por 
a haña fondo pa e biahe. 
“Nos a trata di tur manera 
di nos mes parti pa por a 
haña sèn, Tatiana ta konta. 


“Nos tabatin mester di mas 
òf ménos ocho mil dòler pa 
e pasashinan, pero nos no a 
alkansá e suma akí.” 
“Kisas ku for di Gobièr- 
nu sí tin fondo disponibel, 
pero mi no tin idea kon òf 
unda mester akudí. Mi no ta 
haña ayudo for di Gobièrnu 
òf otro organisashonnan pa 
yega na e suma pa biaha,” 
Tatiana ta bisa. 


Desepshoná 
A keda te na último mo- 
mentu eksitante sí e i su ru- 
man tòg por a bai. “Nos ta- 


batin nos ekipahe ya kla pa 
sí akaso tòg nos por a paga 
e pasashinan. Dentro di al- 
gun minüt nos por a yega 
aeropuerto,” 
Tatiana 
ta 
konta. Pero na último mo- 
mentu e preisnan di pasashi 
a subi fuerte. 
E kampionato mundial e 
biá akí ta sin e landadónan 
di Sint Maarten. “Mi ta 
hopi desepshoná,” Tatiana 
ta bisa. “Mi meta ta en rea- 
lidat pa mi klasiká pa we- 
ganan olímpiko di 2024 na 
Paris. Pues esaki mi por a 
hasi durante e kampionato 
mundial na Hapon.” 


Motivá 
Sí el a resultá demotivá, 
Tatiana ta konta: “En reali- 
dat mi ta resultá solamente 
mas motivá. Komo ku e 
klasikashon no a logra via 
Hapon, mi ta trata di por 
partisipá ainda na wega- 
nan panamerikano pa tòg 
por partisipá na weganan 
olímpiko.” 
Sí tin un fondo di de- 


porte disponibel kaminda 
deportistanan por hasi a- 
pelashon riba dje, pero sí 
esaki ta konta tambe pa de- 
portistanan individual òf sí 
esaki mester sosodé via di e 
bònt di deporte, e deportista 
no sa. “Sí mi sa ku tin algu, 
pero e ora ei bo mester pidi 
esaki seis luna promé ku e 
evento. Esaki den nos de- 
porte no ta posibel, pasobra 
e klasikashonnan semper 
ta hopi kòrtiku promé ku e 
evento. Pues mi no sa seis 
luna delantá sí mi ta kla- 
siká.” 
Ainda no a yega di soso- 
dé mas biá ku deportistanan 
di Sint Maarten ta partisipá 
na nivel haltu, Tatiana ta 
konta. Esaki ta deklará 
di kon deportistanan mes 
mester regla tur kos. E tipo 
di opstákulonan akí neta- 
mente ta un motibu èkstra 
pa alkansá tòp mundial. 
“Gustosamente mi ta kon- 
tribuí aworó pa guia futuro 
deportistanan pa nan asun- 
tunan ta bon reglá.” 


Kontinuashon programa di masashi 
pa empleadonan públiko 


resultando den sinti físi- 
kamente i mentalmente 
mihó. E masashi di stul 
ta na enkargo di promotor 
i salú, Allan Carolina, di 
e departamentu di salu- 
bridat públiko. Emplea- 
donan di Entidat Públiko 
Saba por inskribí i asina 
risibí masashi di un du- 
rashon di 15 minüt. 
E fokùs di e programa 
di masashi di stul ta pa 
mehorá salú físiko i men- 
tal i stimulá mas relahe 
dentro di tereno di trabou. 
E programa akí ta otro 
paso den stimulashon di 
mas salú i bienestar den e 
komunidat di Saba. 
Entidat Públiko ta spe- 


ra ku su empleadonan lo 
hasi bon usa di e bunita 
oportunidat akí pa kita 
strès i tenshon na trabou, 
loke lo oumentá gosa di 
trabou i produktividat. 

ARUBA 
DEPORTE 


KRALENDIJK – E 
windsursta femenino di 
13 aña di Boneiru, Bobbi- 
Lynn de Jong, a partisipá na 
un kompetensia profesho- 
nal di slalom di Profession- 
al Windsurfers Association 
(PWA) na Fuerteventura. 
Ku esaki e tabata e partisi- 
pante di mas yòn ku nunka 
anterior a yega di parti- 
sipá. El a logra e di nuebe 
lugá, ku esaki desde awor 
e ta konta den e mihó dies 
windsursta femenino na 
mundu. 
Bobbi-Lynn de Jong no 
solamente ta e partisipante 
di mas yòn ku nunka ante- 
rior e kompetensia di salom 
di PWA a konosé, pero ta 
tambe e úniko dama ku e 


Durante kompetensia profeshonal slalom di PWA 
Windsurfista femenino di 13 aña di Boneiru na di nuebe lugá 


último dies añanan a parti- 
sipá na tipo di kompeten- 
sianan asina. Partisipá na 
un kompetensia mundial 
pa adulto na Fuerteventura, 
un di e islanan Kanaria, pe 
tabata un soño ku a bira re- 
alidat. 
E 
kondishonnan 
den 
kua mester a sùrf na e isla 
Spañó, no ta komparabel 
ku esun di Boneiru. Bien- 
tu fuerte, tin biá te asta 35 
nudo, ola haltu i velosidat 
haltu. “Na inisio mi tabatin 
hopi miedu. 
Te asta e bela chikitu 
tabata en realidat ainda 
muchu grandi pa e sirkun- 
stansianan 
akí,” 
segun 
Bobbi-Lynn de Jong. Tòg, 
segun e windsursta, a bai 


mihó ku el a spera. “E adul- 
tonan tabatin mas òf ménos 
mesun bela ku mi. Na inisio 
nan tabata puntra nan mes 
sí mi sa kiko mi ta hasien- 
do, pero despues nan tabata 
solamente hopi simpátiko.” 


Wildcard 
En realidat Bobbi-Lynn 


kompletamente no taba- 
ta riba e lista di start pa e 
kompetensianan ku a tuma 
lugá di 17 di yüli pa 5 di 
ougùstùs. Tòg e no tabata 
ke pa laga e oportunidat 
pasa bai sin mas. El a man- 
da un asina yama ‘wildcard’ 
i a haña dies dia promé ku 
e kompetensianan kuminsá 
un mail ku e por partisipá. 
“Esaki tabata di spanta un 
ratu. Ainda nos mester a 
regla tur kos, kumpra pas- 
ashi i bai ku henter famia 
Fuerteventura,” segun su 
tata Jelmer de Jong. 
Bobbi-Lynn a kuminsá 
windsurf tempu ku e taba- 
tin 10 aña numa i a bin biba 
na Boneiru. 
Segun su tata, e ta hopi 
pashoná, ta profundisá su 
mes den e téknika i ta trein 
hopi. “Nos ta mira hopi vid- 
eo huntu ku truko ku e por 
trese den práktika ku esaki. 
Bobbi-Lynn tin e drive na- 
tural den dje pa presta opti- 
mal i te asta por ta rabiá ku 
un dia tin tiki bientu. E ta 
trein asina duru pa despu- 
es bira kampion mundial, 
asina el a konta e media 
di hubentut Aleman ku ta- 
bata hasiendo grabashon na 
Fuerteventura. 


Spònser 
Un empresa grandi riba 
tereno di windsurf, Star- 


board, a hala atenshon di su 
prestashon. Nan ta spònser 
Bobbi-Lynn ku e planki- 
nan di mas nobo i e ku su 
ruman muhé ta konta na e 
tim kampion di Starboard. 
Aparte di ayudo ku materi- 
al, esaki ta niká tambe ku 
e ta haña sosten ku konseho 
i echo. Segun su tata, awor 
tin tambe un spònser den e 
sektor di bela ku ke spònser 
bela i e ora ei e plachi ta 
kompleto. 
PWA ta organisá tambe 
kompetensianan pa huben- 
tut. 
Na òktober tin atrobe un 
otro na Turkia i e kompe- 
tensianan akí ta intenshoná 
pa laga e muchanan akí po- 
kopoko kuminsá prepará pa 
e kompetensia pa adulto. 
“Pero en realidat el a pasa 
e paso akí kaba,” e tata ta 
konta orguyosamente. “Tòg 
e ta bai partisipá na òktober 
na Turkia pa midi su mes 
ku e muchanan di su edat.” 
Sí e ke bira un wind- 
sursta profeshonal, no ta 
niká ku e ta bai deskuidá 
su skol, e ta kombensí di 
esaki. 
Aktualmente e ta na 
VWO i ta bisa di tin tur 
konansa di por kombiná 
siña i deporte bon ku otro. 
Sí e trabou na skol lo mes- 
ter oumentá, pe no ta niun 
opstákulo. 


Pa mas informashon tokante uzo seif di bòter di gas 
rondó di kas, wak riba www.rijksdienstcn.com 


Abo ta atendé di manera seif ku bòter di gas? 


Aksidente ku bòter di gas mayoria biaha ta konsekuensia di uzo robes i por 
trese konsekuensia fèrfelu kuné. Gas ta invisibel, por sende kandela leve 
i por okashoná un eksploshon. P’esei ta di gran importansia pa semper 
atendé konsiente i kouteloso ku bòter di gas. 


Bo tabata sa ku; 
• 
tin otro regla na vigor pa bòter di 
gas grandi kompará ku bòter di gas 
chikitu mobil? 


• 
ku ora bo warda bòter di gas pafó, 
mester ward’e for di den klaridat di 
solo dirèkt pa prevení e chèns ku e ta 
eksplotá? 


• 
ku ta hopi peligroso pa yena bòter di 
gas ku LPG? 


• 
ku semper mester laga un spesialista 
konektá bòter di gas grandi? 


• 
ku bo por buska si tin lèkashi ku un 
kuashi ku líkido di laba tayo? 

KRALENDIJK -- Den 
su último partido di e kom- 
Boneiru a gana Saint Kitts & Nevis 4-3 


promisonan di e kampio- 
nato di futbòl U15 di Con- 
cacaf e siman aki aya na 
Kòrsou, Boneiru a gana di 
Saint Kitts & Nevis ku skor 
di 4-3 na pinalti despues di 
a empatá 2-2 ku otro den e 
partido ayera mainta. 
E partido aki a tuma lugá 
ayera manta na Stadion Er- 
gilio Hato Kòrsou. 
Esaki tabata tambe e úl- 
timo partido di nos selek- 
shon di futbòl U15 Bo- 
neiru den e kampionato aki 
di Concacaf. Ku esaki Bo- 
neiru ta nalisá e kampio- 
nato ku 2 partido pèrdí i 2 
partido ganá. 
Pabien tòg na nos selek- 
shon U15 di Boneiru ku e 
resultado aki fo’i dje kam- 


pionato di Concacaf aya na 
Kòrsou. 
Hopi a kere i pensa tal- 
bes ku Boneiru lo a haña 
goliada den e partidonan 
despues di e promé parti- 
donan, pero awe kosnan 
a mustra otro. Nos a de- 
mostrá ku nos por. Ta bon 
pa den futuro despues di 
prepará pa tipo di kompro- 
misonan asina, nos sigui 
saka kara i sigui demostrá 
tambe ku nos por, ku Bo- 
neiru den futbòl ya no ta e 
Boneiru mas di ayera, tin 
di tene debidamente kuenta 
ku Boneiru den futuro. 


